A BIZOTTSÁG HATÁROZATA
(2009. október 15.)
Franciaországnak a nehéz tehergépjárművekre egyes infrastruktúrák használatáért kivetett díjakról szóló 1999/62/EK európai parlamenti és tanácsi irányelv 6. cikke (2) bekezdésének b) pontja értelmében gépjárműadó alóli mentesség iránt benyújtott kérelméről
(az értesítés a C(2009) 7761. számú dokumentummal történt)
(Csak a francia nyelvű szöveg hiteles)
(EGT-vonatkozású szöveg)
(2009/765/EK)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a nehéz tehergépjárművekre egyes infrastruktúrák használatáért kivetett díjakról szóló, 1999. június 17-i 1999/62/EK európai parlamenti és tanácsi irányelvre (1) és különösen annak 6. cikkére,
mivel:
(1)
Az 1999/62/EK irányelv 6. cikke (2) bekezdésének b) pontja értelmében a tagállamok csökkentett mértékű adótételeket vagy adómentességet alkalmazhatnak a bejegyzés szerinti tagállam közútjain csak alkalmi jelleggel közlekedő és olyan természetes vagy jogi személyek által üzemeltetett járművek vonatkozásában, akiknek/amelyeknek a főtevékenysége nem árufuvarozás, feltéve, hogy az ilyen járművekkel végzett fuvarozási tevékenység nem idéz elő torzulásokat a versenyben. Az adótételek csökkentéséhez és az adómentesség alkalmazásához a Bizottság hozzájárulása szükséges.
(2)
Franciaország kérelmet nyújtott be a Bizottsághoz, hogy 2014. december 31-ig hosszabbítsa meg az 1999/62/EK irányelv szerinti gépjárműadók alóli mentességét, amelyet a Bizottság a 2005/449/EK határozatában (2) hagyott jóvá a legalább 12 tonna súlyú, kizárólag franciaországi közművesítési vagy ipari munkák keretében használt járművek esetében.
(3)
Az 1999/62/EK irányelv 6. cikke (2) bekezdésének b) pontjában meghatározott feltételek teljesülnek, mivel az említett járművek csak alkalmi jelleggel közlekednek a közutakon, árufuvarozásra nem használják azokat, és mivel az ezekre a járművekre vonatkozó adómentesség nem okozza a verseny torzulását, mert a járművekre véglegesen felszerelt és csak a céltevékenységre használható berendezések szállításán kívül más áruk szállítására nem alkalmasak.
(4)
Annak érdekében, hogy a Bizottság felülvizsgálhassa a gépjárműadó alóli mentességet, helyénvaló a hozzájárulást korlátozott időtartamra megadni.
(5)
Ennélfogva indokolt Franciaországnak a mentességre irányuló kérelmét jóváhagyni,
ELFOGADTA EZT A HATÁROZATOT:
1. cikk
Az 1999/62/EK irányelv 6. cikke (2) bekezdése b) pontjának megfelelően a Bizottság ezúton 2014. december 31-ig jóváhagyja a franciaországi közművesítési és ipari munkák keretében a járművekre kizárólag véglegesen felszerelt berendezések szállítására használt, legalább 12 tonna súlyú gépjárművekre kivetett adó alóli mentességet:
1.
önjáró emelő- és anyagmozgató szerkezetek (mozgó vázra szerelt daruk);
2.
mozgó vázra véglegesen felszerelt mobil szivattyúk vagy töltőállomások;
3.
mozgó vázra véglegesen felszerelt mobil motoros légsűrítő-csoportok;
4.
mozgó vázra véglegesen felszerelt betonkeverők és betonpumpák (kivéve a beton szállításához használt dobos betonkeverőket);
5.
mozgó vázra véglegesen felszerelt mobil generátorcsoportok;
6.
mozgó vázra véglegesen felszerelt mobil fúrógépek.
2. cikk
E határozat címzettje a Francia Köztársaság.
Kelt Brüsszelben, 2009. október 15-én.